Likumprojekts

**Grozījumi Sēklu un šķirņu aprites likumā**

Izdarīt Sēklu un šķirņu apriteslikumā (Latvijas Republikas Saeimas un Ministru Kabineta Ziņotājs, 1999, 22. nr.; 2002, 11. nr.; 2003, 22. nr.; 2004, 13., 21. nr.; 2006, 1. nr.; 2007, 3. nr.; 2008, 15. nr.; 2009, 20. nr.; Latvijas Vēstnesis, 2010, 206. nr.; 2012, 108. nr.; 2013, 92. nr.; 2014, 66. nr.) šādus grozījumus:

1. Izteikt 2. panta 4. punktu šādā redakcijā:

"4) Valsts augu aizsardzības dienests:

a) sertificē sēklas,

b) uztur augu šķirņu saimniecisko īpašību novērtēšanas datubāzi saskaņā ar normatīvajiem aktiem par augu šķirnes saimniecisko īpašību novērtēšanu,

c) veic visas darbības, kas saistītas ar Kultūraugu uzraudzības valsts informācijas sistēmas Latvijas augu šķirņu kataloga un Kultūraugu uzraudzības valsts informācijas sistēmas Augļu koku un ogulāju šķirņu saraksta veidošanu, uzturēšanu, informācijas glabāšanu un publicēšanu,

d) īsteno starptautiskās Ekonomiskās sadarbības un attīstības organizācijas (*OECD*) shēmas labības šķirņu un stiebrzāļu un tauriņziežu šķirņu sertifikācijai sēklu apritei starptautiskajā tirgū,

e) veic visas darbības, kas saistītas ar Latvijā reģistrēto augu šķirņu iekļaušanu Eiropas Savienības kopējā lauksaimniecības augu šķirņu katalogā, Eiropas Savienības kopējā dārzeņu šķirņu katalogā (turpmāk arī – Eiropas Savienības kopējie šķirņu katalogi) vai Eiropas Savienības kopējā augļu koku un ogulāju šķirņu sarakstā (*FRUMATIS*),

f) izpilda Eiropas Savienības tieši piemērojamo normatīvo aktu prasības par šķirnēm un sēklu apriti,

g) sadarbojas ar citu valstu attiecīgajām sertifikācijas institūcijām,

h) nodrošina piedalīšanos Eiropas Savienības tiesību aktos paredzētajās salīdzinošajās pārbaudēs un attiecīgajos pētījumos,

i) kārto un uztur Kultūraugu uzraudzības valsts informācijas sistēmas Sēklaudzētāju un sēklu tirgotāju reģistru (turpmāk – Sēklaudzētāju un sēklu tirgotāju reģistrs),

j) uzrauga un kontrolē sēklu apriti,

k) veic references laboratorijas funkcijas sēklu kvalitātes noteikšanā un sniedz citus laboratoriskos pakalpojumus,

l) normatīvajos aktos par sēklaudzēšanu un sēklu tirdzniecību paredzētajos gadījumos sertificē sēklas ar pazeminātu dīgtspēju,

m) uztur oriģinālo sēklu paraugus Latvijas augu šķirņu katalogā iekļautajām šķirnēm, kurām Valsts augu aizsardzības dienests ir pieprasījis šķirnes pārbaudi, kā arī saglabājamām šķirnēm un noteiktos apstākļos audzējamām dārzeņu šķirnēm (izņemot kartupeļus),

n) organizē vai veic pēcpārbaudi sertificētām sēklām, standartsēklām, saglabājamās šķirnes sēklām un noteiktos apstākļos audzējamas dārzeņu šķirnes sēklām,

o) izsniedz atļauju tādu lopbarības augu sēklu maisījumu tirdzniecībai, kuri paredzēti dabiskās vides saglabāšanai (turpmāk – sēklu maisījumi dabiskās vides saglabāšanai);".

2. Izteikt 4. pantu šādā redakcijā:

"**4. pants. Sēklaudzētāju, sēklu sagatavotāju, saiņotāju un tirgotāju reģistrācija**

(1) Persona iesniedz Valsts augu aizsardzības dienestā iesniegumu reģistrācijai Sēklaudzētāju un sēklu tirgotāju reģistrā, ja tā nodarbojas ar sertificētu sēklu sēklaudzēšanu un tirdzniecību vai ar sēklu sagatavošanu vai saiņošanu.

(2) Personu reģistrē Sēklaudzētāju un sēklu tirgotāju reģistrā normatīvajos aktos par sēklaudzēšanu un sēklu tirdzniecību noteiktajā kārtībā.

(3) Personu svītro no Sēklaudzētāju un sēklu tirgotāju reģistra:

1) ja reģistrētā persona ir iesniegusi attiecīgu iesniegumu;

2) ja juridiskā persona ir izslēgta no komercreģistra vai fiziskā persona ir mirusi;

3) normatīvajos aktos par sēklaudzēšanu un sēklu tirdzniecību paredzētajos gadījumos;

4) ja divu gadu laikā pēc pēdējā iesnieguma saņemšanas dienas Valsts augu aizsardzības dienestā nav iesniegts iesniegums sēklu sertifikācijai. Šajā gadījumā Valsts augu aizsardzības dienestam ir tiesības bez iepriekšēja brīdinājuma svītrot personu no Sēklaudzētāju un sēklu tirgotāju reģistra.

(4) Izmaiņas Sēklaudzētāju un sēklu tirgotāju reģistrā izdara Valsts augu aizsardzības dienests pēc personas iesnieguma saņemšanas un izvērtēšanas, ja ir samaksāta valsts nodeva.

(5) Valsts augu aizsardzības dienests savā tīmekļvietnē ievieto informāciju par reģistrētajām personām, kas pēdējo divu gadu laikā iesniegušas iesniegumu sēklu sertifikācijai, norādot juridiskās personas nosaukumu un juridisko adresi vai fiziskās personas vārdu un uzvārdu, kā arī sēklaudzētāja kodu, darbības veidu un tālruņa numuru."

3. Izteikt 11. pantu šādā redakcijā:

"**11. pants. Latvijas augu šķirņu katalogs**

(1) [Latvijas augu šķirņu katalogs](https://likumi.lv/ta/id/26329-latvijas-augu-skirnu-katalogs) ir augu šķirņu saraksts, kurā iekļauto šķirņu sēklas atļauts sertificēt vai pārbaudīt kā standartsēklas, saglabājamās šķirnes sēklas vai noteiktos apstākļos audzējamas dārzeņu šķirnes sēklas un pārdot tās saskaņā ar normatīvajiem aktiem par sēklaudzēšanu un sēklu tirdzniecību, kā arī normatīvajiem aktiem par saglabājamo šķirņu vai [noteiktos apstākļos audzējamo dārzeņu šķirņu atzīšanu un sēklu apriti](https://likumi.lv/ta/id/224318-noteiktos-apstaklos-audzejamas-darzenu-skirnes-atzisanas-un-seklu-aprites-noteikumi).

(2) Katalogā iekļauj labības, lopbarības augu, eļļas augu un šķiedraugu, biešu, kartupeļu un dārzeņu šķirnes.

(3) Katalogu Valsts augu aizsardzības dienests ievieto savā tīmekļvietnē. Katalogā norāda šādu informāciju:

1) šķirnes nosaukums;

2) termiņš, uz kādu šķirne iekļauta katalogā;

3) valsts, kurā šķirne selekcionēta;

4) juridiskai personai – selekcionāra vai šķirnes uzturētāja nosaukums, adrese un tālruņa numurs, fiziskai personai – vārds, uzvārds un tālruņa numurs;

5) juridiskai personai – selekcionāra tiesību īpašnieka vai tā selekcionāra tiesību īpašnieka pilnvarotā pārstāvja nosaukums, adrese un tālruņa numurs, kuram ir tiesības slēgt licences līgumu, fiziskai personai – vārds, uzvārds un tālruņa numurs;

6) šķirni raksturojošie rādītāji;

7) norāde, ja šķirne ir ģenētiski modificēta;

8) norāde "saglabājamā šķirne", ja tā katalogā ir iekļauta kā saglabājamā šķirne;

9) norāde "noteiktos apstākļos audzējama dārzeņu šķirne", ja tā katalogā ir iekļauta kā noteiktos apstākļos audzējama dārzeņu šķirne.

(4) Valsts augu aizsardzības dienests pieņem lēmumu par šķirnes iekļaušanu katalogā vai svītrošanu no tā, kā arī par citiem grozījumiem katalogā. Valsts augu aizsardzības dienests saskaņā ar normatīvajiem aktiem par kataloga veidošanu publicē oficiālajā izdevumā "Latvijas Vēstnesis" informāciju par pieņemtajiem lēmumiem."

4. Izslēgt 11.1panta ceturto un piekto daļu.

5. Izteikt 12.1panta piekto daļu šādā redakcijā:

"(5) Šķirņu sarakstu Valsts augu aizsardzības dienests ievieto savā tīmekļvietnē. Šķirņu sarakstā norāda šādu informāciju:

1) sugas botāniskais nosaukums;

2) šķirnes nosaukums un tā sinonīmi;

3) norāde "oficiāls apraksts" vai "oficiāli atzīts apraksts";

4) valsts, kurā šķirne selekcionēta (ja informācija ir pieejama);

5) iesniedzēja nosaukums, adrese un tālruņa numurs;

6) norāde, ja šķirne ir ģenētiski modificēta;

7) datums, kad šķirne iekļauta šķirņu sarakstā vai pagarināts šķirnes uzturēšanas termiņš šķirņu sarakstā;

8) termiņš, uz kādu šķirne iekļauta šķirņu sarakstā;

9) tās personas nosaukums, adrese un tālruņa numurs, kurai pieejams mātesaugs;

10) šķirnes apraksts."

6. Izteikt 12.2pantu šādā redakcijā:

"**12.2pants. Šķirņu iekļaušana augļu koku un ogulāju šķirņu sarakstā**

Valsts augu aizsardzības dienests šķirni iekļauj augļu koku un ogulāju šķirņu sarakstā, ja tā atbilst šādām prasībām:

1) tai ir viens no šādiem šķirnes aprakstiem:

a) oficiālais šķirnes apraksts, kas izveidots pēc atšķirīguma, viendabīguma un stabilitātes pārbaudes saskaņā ar normatīvajiem aktiem par šķirnes atšķirīguma, viendabīguma un stabilitātes pārbaudi,

b) šķirnes apraksts atbilst normatīvajos aktos par šķirņu saraksta veidošanu noteiktajām prasībām, ja šķirnei nav veikta šķirnes pārbaude un šķirne ir bijusi tirdzniecībā līdz 2012. gada 30. septembrim;

2) Latvijā ir pieejams mātesaugs, no kura iegūst pavairošanas materiālu;

3) šķirnes nosaukums atbilst normatīvajos aktos par šķirņu saraksta veidošanu noteiktajām prasībām;

4) ģenētiski modificētajai šķirnei ir izdota atļauja tās izplatīšanai tirgū saskaņā ar normatīvajiem aktiem par ģenētiski modificētu organismu apriti."

7. Izteikt VII nodaļas nosaukumu šādā redakcijā:

"**VII nodaļa**

**Likuma izpildes kontrole un valsts nodevas maksāšanas kārtība**".

8. Izslēgt 20. pantu.

9. Izslēgt 21. panta 1. punktā vārdus "vai ievedējs".

10. Aizstāt 21. panta 2. punktā vārdus "pārstāvji – par" ar vārdiem "pārstāvji, kā arī persona, kas audzē un tirgo pavairošanas materiālu, – par".

11. Papildināt likumu ar VIII nodaļu šādā redakcijā:

"**VIII nodaļa**

**Administratīvā atbildība sēklu tirdzniecības jomā un   
kompetence sodu piemērošanā**

**22. pants. Administratīvā atbildība sēklu tirdzniecības jomā**

Par sēklu tirdzniecības prasību pārkāpšanu fiziskai personai piemēro brīdinājumu vai naudas sodu no septiņām līdz četrdesmit divām naudas soda vienībām, bet juridiskai personai – naudas sodu no četrpadsmit līdz septiņdesmit naudas soda vienībām.

**23. pants. Kompetence sodu piemērošanā**

Administratīvo pārkāpumu procesu par šā likuma 22. pantā minētajiem pārkāpumiem veic Valsts augu aizsardzības dienests."

12. Papildināt pārejas noteikumus ar 17. un 18. punktu šādā redakcijā:

"17. Valsts augu aizsardzības dienests līdz 2020. gada 1. septembrim aktualizē Sēklaudzētāju un sēklu tirgotāju reģistrā iekļauto informāciju par personu atbilstoši grozījumiem likuma 4. panta trešajā daļā.

18. Šā likuma VIII nodaļa stājas spēkā vienlaikus ar Administratīvās atbildības likumu."

Zemkopības ministrs

K. Gerhards